**ΟΔΗΓΙΕΣ ΓΙΑ ΤΗΝ ΕΚΠΟΝΗΣΗ ΕΡΓΑΣΙΩΝ**

Στο πλαίσιο του μαθήματος μπορείτε να ενισχύσετε τον τελικό σας βαθμό ως τρεις επιπλέον μονάδες με την εκπόνηση προαιρετικής εργασίας.

**Α) Η εργασία σας μπορεί να είναι:**

|  |
| --- |
| *Ι) Καταγραφή με επιτόπια έρευνα ενός από τα είδη του εντέχνου λόγου που διδάσκονται στο μάθημα (παραμύθια και παροιμίες). Επαρκής αριθμός: τουλάχιστον δύο παραμύθια ή, εναλλακτικά, τουλάχιστον δεκαπέντε παροιμίες. Στην περίπτωση αυτή:*  |

α) Γράφετε ορισμένες πληροφορίες για τα συμφραζόμενα της έρευνας, τον χώρο και τον χρόνο, καθώς και για τη δική σας παρουσία. Συγκεκριμένα:

* Ποιος είναι ο χώρος της έρευνας; Γράφετε μερικά στοιχεία για το χωριό/ πόλη που έχετε επισκεφτεί, για να πάρετε τις πληροφορίες σας: φυσικά κατονομάζετε τον χώρο, τον προσδιορίζετε γεωγραφικά, αναφέρετε τον αριθμό των κατοίκων και τις παραγωγικές τους δραστηριότητες.
* Στη συνέχεια αναφέρεστε στο πώς μπήκατε στον χώρο και αν συναντήσατε δυσκολίες στην προσέγγιση των ανθρώπων της έρευνας σας: πρόκειται για τον τόπο καταγωγής σας ή για άλλη περιοχή; Πώς σας αντιμετώπισαν οι πληροφοριοδότες; Φιλικά; Με αδιαφορία; Πώς τους εντοπίσατε; Ανήκουν στο οικογενειακό ή φιλικό σας περιβάλλον ή όχι; Ποιοι χρειάστηκε, ενδεχομένως, να μεσολαβήσουν, για να τους συναντήσετε; Που έγινε η καταγραφή; Στο σπίτι τους; Σε καφενείο; Σε άλλον χώρο; Υπήρξε μια ή περισσότερες συναντήσεις; Χρησιμοποιήσατε μαγνητόφωνο; Πόσο διήρκεσε η καταγραφή; Υπήρχε ένας πληροφοριοδότης ή περισσότεροι;

β) Δηλώνετε:

* Ονοματεπώνυμο ή ψευδώνυμο του λέγοντος/-όντων
* Ηλικία- ημερομηνία γέννησης:
* Μορφωτικό επίπεδο:
* Επάγγελμα:
* Οικογενειακή κατάσταση:
* Πώς κατονομάζει ο ίδιος το είδος που σας αφηγείται; [emic προσέγγιση ]

γ) Στη συνέχεια, αν πρόκειται για παραμύθι, το μαγνητοφωνείτε. Αν πρόκειται για παροιμία, μπορείτε και να την καταγράψετε απ’ ευθείας, αν και πάντα ενδείκνυται η μαγνητοφώνηση, διότι η χροιά της προφορικής ομιλίας με τους τονισμούς και τον ρυθμό είναι πολύ σημαντική. Σε κάθε περίπτωση πάντως δεν γινόμαστε φορτικοί και δεν πιέζουμε τους ανθρώπους να μαγνητοφωνήσουμε τα λεγόμενά τους, αν δεν θέλουν.

δ) Τέλος καταγράφετε ό,τι σας έχουν αφηγηθεί **επακριβώς** με κάθε ιδιωματισμό **χωρίς** να παρεμβαίνετε και να διορθώνετε τυχόν λάθη, όπως εκφραστικά, διατύπωσης και χωρίς να κάνετε προσθήκες.

|  |
| --- |
| *ΙΙ) Οποιοδήποτε θέμα εμπίπτει στα ενδιαφέροντά σας, αρκεί να σχετίζεται βέβαια με το μάθημα* |

Μπορείτε επί παραδείγματι να ασχοληθείτε με έναν συγκεκριμένο μύθο σε κάποιο είδος της αρχαίας ελληνικής ή λατινικής γραμματείας (έπος, τραγωδία κλπ), με (παρα)μυθικά στοιχεία στη λογοτεχνία οποιασδήποτε περιόδου και συγγραφέα σάς ενδιαφέρει είτε ακόμη να εκπονήστε μια εργασία θεωρητικού περιεχομένου, αναλύοντας παραμύθια με μοντέλα από τη γλωσσολογία (σημειολογικές, δομικές αναλύσεις κλπ).

**Β) Προδιαγραφές εργασίας**

* Σε κάθε περίπτωση οφείλετε να μου δηλώσετε το θέμα που έχετε επιλέξει, ώστε να έχετε εκ μέρους μου την απαραίτητη ειδική καθοδήγηση σχετικά με την έκταση της εργασίας και τη σχετική βιβλιογραφία, αν χρειαστεί. Μπορείτε να επικοινωνήσετε μαζί μου, εκτός από το μάθημα, κάθε Τρίτη 18-21, και ηλεκτρονικά, στο e class ή στη διεύθυνση: vkamin@uop.gr
* Τις εργασίες θα μου τις παραδώσετε σε γραπτή μορφή –συνοδευόμενες και από ηχογραφημένη καταγραφή, αν φυσικά υπάρχει.
* Οι εργασίες σας θα πρέπει να παραδοθούν τουλάχιστον μία εβδομάδα πριν από την εξέταση του μαθήματος. Φυσικά όσοι/ες θέλετε μπορείτε να τις παραδώσετε νωρίτερα° επιπλέον, όσοι/ες επιθυμείτε μπορείτε να παρουσιάσετε τις εργασίες σας στο μάθημα.
* Τέλος στο εξώφυλλο θα πρέπει να αναγράφονται τα εξής στοιχεία:

**ΠΑΝΕΠΙΣΤΗΜΙΟ ΠΕΛΟΠΟΝΝΗΣΟΥ**

**ΤΜΗΜΑ: ΦΙΛΟΛΟΓΙΑΣ**

**ΜΑΘΗΜΑ: ΠΑΡΟΙΜΙΑΚΟΣ ΛΟΓΟΣ. ΠΑΡΑΜΥΘΙ [13Ε51]**

**ΔΙΔΑΣΚΩΝ: ΒΑΪΟΣ ΚΑΜΙΝΙΩΤΗΣ**

|  |
| --- |
| **ΤΙΤΛΟΣ ΕΡΓΑΣΙΑΣ**  |

**ΦΟΙΤΗΤΗΣ/ΤΡΙΑ: ………………………………**

**ΑΜ: ……………………………………..**

**ΕΞΑΜΗΝΟ: ………………………..**

**ΕΙΔΙΚΕΥΣΗ:……………………………………**

**ΚΑΛΑΜΑΤΑ 2019**